**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS RAJONO SAVIVALDYBĖS ŽELDYNŲ IR ŽELDINIŲ APSAUGOS, PRIEŽIŪROS IR TVARKYMO KOMISIJOS SUDARYMO IR JOS NUOSTATŲ PATVIRTINIMO**

2024 m. gegužės 30 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 15 straipsnio 2 dalies 4 punktu ir Lietuvos Respublikos želdynų įstatymo 5 straipsnio 1 dalies 5 punktu, Plungės rajono savivaldybės taryba nusprendžia:

1. Sudaryti Plungės rajono savivaldybės Želdynų ir želdinių apsaugos, priežiūros ir tvarkymo komisiją (toliau – Komisija):
   1. Roberta Jakumienė, Plungės rajono savivaldybės administracijos Vietos ūkio skyriaus vyriausioji specialistė (Komisijos pirmininkė);
   2. Laura Baumilė, Plungės rajono savivaldybės administracijos Architektūros ir teritorijų planavimo skyriaus patarėja (Komisijos pirmininko pavaduotoja);
   3. Seniūnijos, kurios teritorijoje yra pertvarkomi želdiniai, seniūnas ar jį pavaduojantis asmuo (Komisijos sekretorius);
   4. ....................................., Plungės rajono savivaldybės tarybos narys;
   5. Kristina Petrulevičienė, Plungės rajono savivaldybės administracijos Architektūros ir teritorijų planavimo skyriaus vedėjo pavaduotoja;
   6. Ramūnas Lydis, Ekologijos klubo „Liepija“ narys;
   7. Algimantas Krajinas, Plungės rajono savivaldybės gyventojų atstovas;
   8. Inga Bumblauskaitė, Žlibinų bendruomenės pirmininkė.
2. Kviesti Komisijos veikloje Komisijos nario teisėmis dalyvauti išvardytais atvejais:
   1. Virginą Butkienę, Plungės miesto, Birutės – Stoties seniūnaitijos seniūnaitę, kai Komisija rengia išvadą dėl būtinybės kirsti ar kitaip pašalinti iš augimo vietos saugotinus želdinius, kurie auga Plungės mieste;
   2. Vietovės, kurios teritorijoje yra pertvarkomi želdiniai, seniūnaitį, kai Komisija rengia išvadą dėl būtinybės kirsti ar kitaip pašalinti iš augimo vietos saugotinus želdinius, kurie auga ne Plungės mieste;
   3. Saugomos teritorijos direkcijos atstovą, kai Komisija rengia išvadą dėl saugotinų želdinių, kurie auga saugomos teritorijos direkcijos administruojamose ir jai Valstybinės saugomų teritorijų tarnybos direktoriaus įsakymu priskirtose rezervatinėse apyrubėse, valstybiniuose draustiniuose, paveldo objektuose, biosferos poligonuose, atkuriamuosiuose ir genetiniuose sklypuose ir Europos ekologinio tinklo „Natura 2000“ teritorijose;
   4. Kultūros paveldo departamento prie Kultūros ministerijos teritorinio skyriaus atstovą, kai Komisija rengia išvadą dėl saugotinų želdinių, kurie auga nekilnojamųjų kultūros vertybių teritorijoje ir kai jie yra kultūros paveldo objektų ar vietovių vertingosios savybės.
3. Kviesti Komisijos posėdyje dalyvauti Aplinkos apsaugos departamento prie Aplinkos ministerijos atstovą nuomonei pateikti, kai Komisija rengia išvadą dėl ketinimo savivaldybės želdynų ir želdinių teritorijose arba ne savivaldybės valdomoje valstybinėje žemėje kirsti ar kitaip pašalinti iš augimo vietos 20 ar daugiau saugotinų želdinių arba kai viešuosiuose atskiruosiuose želdynuose ketinama kirsti ar kitaip pašalinti iš augimo vietos 10 ar daugiau saugotinų želdinių.
4. Patvirtinti Plungės rajono savivaldybės Želdynų ir želdinių apsaugos, priežiūros ir tvarkymo komisijos nuostatus (pridedama).
5. Pripažinti netekusiu galios Plungės rajono savivaldybės tarybos 2021 m. gruodžio 27 d. sprendimą Nr. T1-335 „Dėl Plungės rajono savivaldybės Želdynų ir želdinių apsaugos, priežiūros ir tvarkymo komisijos sudarymo ir jos nuostatų patvirtinimo“ su visais pakeitimais ir papildymais.

Savivaldybės meras

SUDERINTA:

Savivaldybės tarybos narys Algirdas Pečiulis

Administracijos direktorius Dalius Pečiulis

Administracijos direktoriaus pavaduotoja Jovita Šumskienė

Savivaldybės tarybos posėdžių sekretorė Irmantė Kurmienė

Vietos ūkio skyriaus vedėja Odeta Petkuvienė

Teisės, personalo ir civilinės metrikacijos skyriaus vedėjas Vytautas Tumas

Bendrųjų reikalų skyriaus kalbos tvarkytoja Simona Grigalauskaitė

Sprendimo projektą rengė Vietos ūkio skyriaus vyr. specialistė Roberta Jakumienė

**VIETOS ŪKIO SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**„DĖL PLUNGĖS RAJONO SAVIVALDYBĖS ŽELDYNŲ IR ŽELDINIŲ APSAUGOS, PRIEŽIŪROS IR TVARKYMO KOMISIJOS SUDARYMO IR JOS NUOSTATŲ PATVIRTINIMO“**

2024 m gegužės 10 d.

Plungė

**1. Parengto sprendimo projekto tikslai, uždaviniai.** Sudaryti naujos sudėties Plungės rajono savivaldybės Želdynų ir želdinių apsaugos, priežiūros ir tvarkymo komisiją (toliau – Komisija) ir patvirtinti jos nuostatus.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.** Sudaryti naujos sudėties Komisiją ir patvirtinti Komisijos nuostatus. Lietuvos Respublikos Vietos savivaldos įstatymo 15 straipsnio 2 dalies 4 punkte numatyta išimtinė savivaldybės tarybos kompetencija įstatymuose numatytų komisijų sudarymas, jų nuostatų tvirtinimas. Šiuo metu Komisija sudaryta Plungės rajono savivaldybės tarybos 2021 m. gruodžio 27 d. sprendimu Nr. T1-335 „Dėl Plungės rajono savivaldybės Želdynų ir želdinių apsaugos, priežiūros ir tvarkymo komisijos sudarymo ir jos nuostatų patvirtinimo“.

Priėmus sprendimą numatyta pripažinti netekusiu galios Plungės rajono savivaldybės tarybos 2021 m. gruodžio 27 d. sprendimą Nr. T1-335 „Dėl Plungės rajono savivaldybės Želdynų ir želdinių apsaugos, priežiūros ir tvarkymo komisijos sudarymo ir jos nuostatų patvirtinimo“ su visais pakeitimais ir papildymais.

**3. Kodėl būtina priimti sprendimą, kokių pozityvių rezultatų laukiama.** Lietuvos Respublikos želdynų įstatymo (toliau – Želdynų įstatymas) 5 straipsnio 1 dalies 5 punkte numatyta, kad Savivaldybių atstovaujamosios institucijos tvirtina želdynų ir želdinių apsaugos, priežiūros ir tvarkymo komisijos sudėtį ir šios komisijos nuostatus. Priėmus sprendimą bus patvirtinta naujos sudėties Komisija. Želdynų įstatymo 25 straipsnio 2 dalyje nustatyta, kad komisijos nariais gali būti savivaldybės tarybos nariai, valstybės tarnautojai, gyvenamųjų vietovių bendruomenių atstovai – seniūnaičiai, išplėstinės seniūnaičių sueigos deleguoti atstovai, bendruomeninių organizacijų ir asociacijų ar kitų viešųjų juridinių asmenų (išskyrus valstybės ar savivaldybės, jų institucijų įsteigtus juridinius asmenis), kurie įsteigti teisės aktų nustatyta tvarka ir skatina aplinkos apsaugą, atstovai, savivaldybės gyventojai. Plungės rajono savivaldybės administracija išsiuntė užklausas dėl atstovų delegavimo ekologijos klubui „Liepija“, bendruomeninių organizacijų asociacijai „Plungės kraštas“ ir kreipėsi į Plungės miesto seniūniją dėl seniūnaičio delegavimo. Taip pat Savivaldybės tinklapyje, socialinio tinklo paskyroje „Facebook“ ir vietos spaudoje buvo paskelbtas atviras kvietimas teikti kandidatūras į Komisiją. Pažymima, kad į naujos sudėties Komisiją įtraukiama daugiau nepriklausomų narių, suteikiant galimybę aktyviau įsitraukti visuomenei želdynų ir želdinių apsaugos, priežiūros ir tvarkymo klausimais.

Želdynų įstatymo 13 straipsnio 10 dalyje nustatyta, kad kai savivaldybės želdynų ir želdinių teritorijose arba ne savivaldybės valdomoje valstybinėje žemėje ketinama kirsti ar kitaip pašalinti iš augimo vietos 10 ar daugiau saugotinų želdinių, viešuosiuose atskiruosiuose želdynuose augančius saugotinus želdinius, savivaldybės vykdomoji institucija privalo gauti želdynų ir želdinių apsaugos, priežiūros ir tvarkymo komisijos išvadą dėl būtinybės kirsti ar kitaip pašalinti iš augimo vietos saugotinus želdinius.

**4. Lėšų poreikis ir finansavimo šaltiniai.** Želdynų įstatymo 25 straipsnio 3 dalyje numatyta, kad Želdynų ir želdinių apsaugos, priežiūros ir tvarkymo komisijos nariams už darbo laiką atliekant komisijos nario pareigas mokamas atlygis, numatytas Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatyme. Atlygis skaičiuojamas Lietuvos Respublikos aplinkos ministro 2024 m. vasario 19 d. įsakyme Nr. D1-52 „Dėl Želdynų ir želdinių apsaugos, priežiūros ir tvarkymo komisijos atlygio dydžio ir mokėjimo tvarkos nustatymo“ (toliau – Įsakymas) nustatyta tvarka.

Įsakymo 1 punkte nustatyta, kad atlygis už vieną Komisijos posėdyje dirbtą valandą – 0,01 Lietuvos Respublikos Seimo patvirtinto atitinkamų metų pareiginės algos bazinio dydžio, taikomo apskaičiuojant valstybės politikų, teisėjų, valstybės pareigūnų, valstybės tarnautojų ir valstybės bei savivaldybių biudžetinių įstaigų darbuotojų pareigines algas.

Įsakymo 2 punkte nustatyta, kad atlygis už pasirengimą Komisijos posėdyje nagrinėti vieną skundą, prašymą ar pranešimą – 0,01 Seimo patvirtinto atitinkamų metų pareiginės algos bazinio dydžio, taikomo apskaičiuojant valstybės politikų, teisėjų, valstybės pareigūnų, valstybės tarnautojų ir valstybės bei savivaldybių biudžetinių įstaigų darbuotojų pareigines algas.

Atlygis už darbą Komisijos posėdyje mokamas Savivaldybės biudžeto lėšomis. Pažymima, Jeigu Komisijos posėdžiai vyksta valstybės tarnautojų darbo metu, tai jiems atlygis nėra mokamas.

Iš viso Komisijoje 5 asmenys, kuriems numatoma mokėti atlygį. Prognozuojama, kad per mėnesį įvyks 1 posėdis, kuris truks 2 val. ir kuriame bus nagrinėjamas vienas klausimas. Tokiu atveju vieno Komisijos nario atlygiui numatoma 53,55 Eur suma. Preliminariai, skaičiuojama, kad vienam mėnesiui Komisijos narių atlygiui reikės 267,75 Eur Savivaldybės biudžeto lėšų.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.** Nėra.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.** Nėra.

**7. Sprendimo projekto antikorupcinis vertinimas.** Vertinimas atliktas, pažyma pridedama.

**8. Nurodyti, kieno iniciatyva sprendimo projektas yra parengtas.** Savivaldybės administracijos Vietos ūkio skyriaus iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Patvirtintas sprendimas bus paskelbtas Teisės aktų registre ir Plungės rajono savivaldybės interneto svetainėje.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Nenumatomas* | *Nenumatomas* |
| *Finansams* | *Nenumatomas* | *Nenumatomas* |
| *Socialinei aplinkai* | *Nenumatomas* | *Nenumatomas* |
| *Viešajam administravimui* | *Nenumatomas* | *Nenumatomas* |
| *Teisinei sistemai* | *Įvykdytos Lietuvos Respublikos želdynų įstatymo nuostatos* | *Nenumatomas* |
| *Kriminogeninei situacijai* | *Nenumatomas* | *Nenumatomas* |
| *Aplinkai* | *Nenumatomas* | *Nenumatomas* |
| *Administracinei naštai* | *Nenumatomas* | *Nenumatomas* |
| *Regiono plėtrai* | *Nenumatomas* | *Nenumatomas* |
| *Kitoms sritims, asmenims ar jų grupėms* | *Visuomenė bus įtraukiama priimant sprendimus. Visuomenė turės galimybę išreikšti savo nuomonę želdynų ir želdinių apsaugos, priežiūros ir tvarkymo klausimais* | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Vietos ūkio skyriaus vyr. specialistė Roberta Jakumienė